Lotte Bundsgaard (S), 2004-04-27:
Jeg vil starte med at undskylde over for formanden, at det tog lidt tid, men jeg regnede med, der var flere ordførere i salen.
Da vores ordfører på denne sag, fru Karen J. Klint, ikke kan være til stede, skal jeg forsøge at samle op på den debat, vi har haft.
Men forinden vil jeg godt lige gentage, at for Socialdemokraterne er det afgørende, at mennesker, der udøver en autoritet, er sig deres ansvar bevidst.
I vores samfund har vi en række grundlæggende værdier som demokrati, ligestilling mellem kønnene og ytringsfrihed.
Det er de værdier, som det er afgørende at kende, og det er de værdier, vi mener at alle autoriteter i Danmark bør videreføre.
Hermed siger vi imidlertid ikke, at der skal udvises gammeldags ærbødighed.
Derfor har vi fremsat dette beslutningsforslag, der skal give forkynderne en indsigt i den danske demokratimodel, i grundloven, i menneskerettighederne og i vores opfattelse af ligestilling mellem kønnene og børns rettigheder.
Bl.a. derfor tilsluttede Socialdemokraterne sig regeringens lovforslag nr. L 171, som tydeliggør forventningerne til religiøse forkyndere, og derfor forstår vi ikke helt, at Venstre ikke kan bakke op om dette beslutningsforslag, der jo er en naturlig forlængelse af L 171.
I L 171 stilles der konkrete krav, men i dette beslutningsforslag giver vi konkrete muligheder for at leve op til kravene om den såkaldte værdighed.
Vi undrer os
desuden over, at Venstre ikke kan støtte et forslag, som ellers kommer fra regeringens egen tænketank, som argumenterer godt for behovet og henviser til positive erfaringer fra andre lande. Derfor vil jeg godt starte med at svare på fru Birthe
Rønn Hornbechs spørgsmål
Jeg hørte godt, at fru Birthe Rønn Hornbech blev lidt fornærmet over, at jeg ikke svarede, da jeg sad nede på min plads, men det er jo først nu, jeg kan få lov til at svare på det, fru Birthe Rønn Hornbech spurgte om, og jeg vil meget gerne svare.
Jeg mener, at et kursus som det, vi foreslår her, kan hjælpe rigtig mange religiøse forkyndere.
Det er klart, som fru Birthe Rønn Hornbech siger, at der er nogle, som er uden for rækkevidde, men jeg er bestemt sikker på, at det er et skridt i den rigtige retning for integrationen i vores samfund, at religiøse forkyndere kender til vores demokrati, kender til vores opfattelse af kvinder og kender til vores grundlov.
Det er jeg ikke et øjeblik i tvivl om
, og det er vel også derfor, at regeringens egen tænketank er fremkommet med dette forslag.
Så vil jeg godt sige tak til fru Else Theill Sørensen
for enigheden i intentionerne og enigheden i meget af det, vi skriver i vores beslutningsforslag.
Jeg er helt sikker på, at vi nok kan finde frem til en fælles forståelse i løbet af udvalgsarbejdet.
Også tak til SF, fordi man støtter intentionerne.
Til sidst vil jeg godt sige tak til ministeren, fordi han vil gå så positivt ind i behandlingen af forslaget.
Jeg er som sagt fuldstændig enig med ministeren i, at der er ting, der skal undersøges, og at et beslutningsforslag som oftest skal bearbejdes, før der kan blive god lovgivning ud af det, og det er god lovgivning, vi skal have på dette område.
Men jeg er meget glad for, at ministeren siger så klart, at også han mener, der skal gøres noget for at sikre, at de værdier, vi har i vores land, også kendes af religiøse forkyndere.
Til slut vil jeg sige, at jeg håber på en rigtig god dialog om forslaget under udvalgsbehandlingen.